Meteorologická stanica

Meteorologická stanica (skratka MS; hovorovo meteostanica) je zariadenie na stanovené meteorologické pozorovanie a meranie meteorologických prvkov podľa dohodnutých medzinárodných alebo vnútroštátnych postupov.

Vybavenie konkrétnej stanice sa líši podľa jej účelu. Medzi obvykle používané meteorologické prístroje patrí ortuťový alebo liehový teplomer, ortuťový barometer (obe zvyčajne uložené v meteorologickej búdke), anemometer, vlasový vlhkomer, zrážkomer, heliograf a pod. V súčasnosti sa v závislosti od požiadaviek regiónu a zmien v klíme montujú senzory na meranie UV žiarenia, slnečnej intenzity a radiácie, oblačnej intenzity, viditeľnosti (kvôli hmle, smogu, inverzii), chemické a dymové detektory, seizmické a iné. 

Meteorologická stanica musí byť umiestnená vo vhodnom prostredí a mnoho parametrov sa sníma elektronicky. Moderné prístroje umožňujú okamžité odosielanie nameraných dát do centrály, namiesto nutnosti odčítania nameraných dát fyzickou prítomnosťou meteorológa.

Okrem meteorologických staníc používaných meteorológmi sa meteorologickou stanicou nazýva i zariadenie merajúce rôzne meteorologické javy, určené pre širokú verejnosť. Zariadenie má zvyčajne vonkajší senzor na meranie teploty a vlhkosti vzduchu, drahšie zariadenia obsahujú aj zrážkomer a anemometer.

Typológia 
Stanice môžeme rozdeliť na dva základné druhy:
 stacionárna (meteorologická búdka, budova, zariadenie na stožiaroch, výškových budovách a pod.)
 mobilná (meteorologická loď, lietadlo, satelit, balón, bója, prenosné zariadenia armády a pod.)

Členenie podľa účelu (československé delenie z roku 1982):
 synoptická – získavanie údajov na predpoveď počasia,
 klimatologická – získavanie údajov pre výskum i praktické využitie, môže byť:
 základná – z meteorologického hľadiska reprezentatívna stanica, je vybavená registračnými prístrojmi,
 doplnková – svojimi údajmi dopĺňajú sieť základných staníc,
 zrážkomerná – sledujú atmosférické zrážky, výšku a vodnú hodnotu snehovej pokrývky,
 so špeciálnym zameraním – pozoruje vybrané meteorologické javy (žiarenie, blesky atď.),
 letecká – zaisťuje meteorologickú službu pre leteckú prevádzku, preto merajú vybrané prvky každú hodinu alebo i v kratších intervaloch,
 špeciálne – určené na špeciálne účely, napr. na mikroklimatické merania, merania chemického zloženia vzduchu atď.

Sieť staníc na Slovensku 

Slovenský hydrometeorologický ústav (SHMÚ) evidoval k 1. januáru 2008 98 meteorologických staníc. Profesionálnych meteorologických staníc je 20, z toho 6 sa nachádza na letiskách v Bratislave, Košiciach, Poprade, Sliači, Žiline a Piešťanoch a zvyšných 14 v lokalitách Bratislava-Koliba, Nitra-Janíkovce, Hurbanovo, Prievidza, Dudince, Lučenec-Boľkovce, Liesek, Telgárt, Chopok, Štrbské Pleso, Lomnický štít, Stropkov-Tisinec, Kamenica nad Cirochou a Trebišov-Milhostov. V posledných rokoch sa rozširuje najmä sieť automatických meteorologických staníc, ktorých počet v roku 2015 bol 93 a rovnomerne pokrývali celé územie Slovenska. SHMÚ disponoval 3884 pozorovacími objektmi štátnej hydrologickej a meteorologickej siete. Centrálnym pracoviskom pre predpoveď počasia je pracovisko SHMÚ na bratislavskej Kolibe.

Špeciálne poslanie má sieť meteorologických radarov SHMÚ, ktoré sa nachádzajú na Malom Javorníku, Špaňom laze, Kojšovskej a Kubínskej holi.

Mapa synoptických a radarových staníc

Referencie

Iné projekty

Zdroj 
 Stránky SHMÚ

Meteorologické prístroje